text: Kineser forsøgte at bestikke ansat i Skat
  29 november 2013 kl. 07.06
  En ansat i Skat i Sønderjylland blev tilbudt flere ting af en kineser. Formålet var angiveligt at få nedsat tolden.
  En kinesisk forretningsmand blev i går i retten i Sønderborg dømt for forsøg på bestikkelse af en ansat i Skat.
  Den ansatte havde sat sin bil til salg, og kineseren opsøgte ham og sagde, han gerne ville købe den, skriver ritzau.
  Derudover tilbød han vin, en porcelænskande og - ifølge anklageskriftet - en rejse til Kina.
  Formålet var ? ifølge anklageren - at Skat skulle nedsætte værdien og toldafgiften af de containere, som kineseren havde indført fra Tyskland.
  Ifølge forsvareren var det høflighedsgaver, og rejsetilbuddet kan ikke bevises.
  Retten i Sønderborg idømte forretningsmanden 15 dagbøder på 1000 kroner hver.
  